Weerdiens waarsku: Kouefront op padArgieffoto Die Suid-Afrikaanse Weerdiens het Vrydag inwoners van die Wes-Kaap en suidelike gedeeltes van die Noord-Kaap gewaarsku dat ŉ intense kouefront op pad is. Veral kleinveeboere is gewaarsku om voorsorg te tref aangesien die kouefront met swaar reënval, sterk tot stormsterk winde en sneeu op hoogliggende gebiede gepaard kan gaan. Volgens die weerdiens sal die kouefront Saterdag in die Wes-Kaap aankom. Stormsterk winde van tot 80 km/h word tussen Kaap Columbine en Kaap Agulhas, die Breederiviervallei en die westelike dele van die Sentraal-Karoo verwag. Die windtoestande sal tot Sondagoggend voortduur. Sneeuval word van Saterdagnag tot Sondagoggend verwag oor die bergagtige gebiede van die Kaapse Wynlande, die Weskus-distrik en die Overberg-distrik, asook by die suidelike hoogliggende gebiede in die Noord-Kaap. Rowwe seetoestande met golwe van tussen 6 m en 9 m hoog sal Sondag tussen Kaap Columbine en Kaap Agulhas voorkom. Volgens ŉ weervoorspeller by die weerdiens kan koue temperature volgende week in die Vrystaat, Gauteng, Limpopo en Mpumalanga verwag word, hoewel dit nie gelykstaande aan ŉ kouefront sal wees nie.